FI Euroopan unionin virallinen lehti CE 78/547

(2004/C 78 E/0582)

KIRJALLINEN KYSYMYS E-3437/03

esittäjä(t): Philip Claeys (NI) komissiolle

(20. marraskuuta 2003)

Aihe: Pohjoisafrikkalaisten ja muiden islamilaisten maahanmuuttajien juutalaisvastaisuus Euroopassa

Vuosittain järjestettävässä Kristalliyön muistotilaisuudessa komission jäsen Bolkestein puhui 9. marraskuuta 2003 siitä, että nykyisin suurimman osan juutalaisvastaisista rikoksista tekevät pohjoisafrikkalaiset maahanmuuttajat. Nuorten maahanmuuttajien sympatia palestiinalaisten intifadaa kohtaan ja samaistuminen palestiinalaisiin ilmenevät tekoina, jotka kohdistuvat Euroopan juutalaisyhteisöjen jäseniä vastaan. Ei ole kyse vain sanallisesta vaan yhä useammin myös fyysisestä väkivallasta, jota esiintyy Alankomaiden lisäksi myös (muun muassa) Ranskassa ja Belgiassa.

Onko nykyisissä rasismin ja syrjinnän vastaisissa kampanjoissa ja ohjelmissa, joita Euroopan unioni järjestää ja/tai tukee, olemassa erityistoimia, joiden avulla voitaisiin torjua lisääntyvää juutalaisvihaa islamilaisten ja/tai pohjoisafrikkalaisten maahanmuuttajien keskuudessa?

Onko olemassa rasismin torjuntaan liittyviä suunnitelmia, joiden avulla lähitulevaisuudessa voidaan kohdistaa poliittisia toimia tiettyihin ryhmiin ja torjua erityisesti juutalaisvastaisuutta maahanmuuttajien keskuudessa? Mitä toimia komissio pitää ensisijaisina? Mitä määrärahoja asiaan myönnetään?

Anna Diamantopouloun komission puolesta antama vastaus

(16. tammikuuta 2004)

Syrjinnän torjumista koskevan yhteisön toimintaohjelman (1) tarkoituksena on torjua rotuun tai etniseen alkuperään, uskontoon tai vakaumukseen, vammaan, ikään taikka sukupuoliseen suuntautumiseen perustuvaa välitöntä tai välillistä, yhden- tai monenlaista syrjintää. Ohjelmalla, jota varten on vuosille 2001—2006 varattu lähes 100 miljoonaa euroa, tuetaan ja täydennetään yhteisön toimivallan rajoissa yhteisön tasolla ja jäsenvaltioissa toteutettuja pyrkimyksiä edistää syrjinnän ehkäisemiseksi ja torjumiseksi tarkoitettuja toimia. Yksi ohjelman tavoitteista on edistää ja levittää syrjinnän vastaisen toiminnan perustana olevia arvoja ja toimintatapoja, mukaan lukien tietoisuutta lisäävät toimet. Ryhmiin, jotka ovat vaarassa joutua syrjinnän kohteiksi, kohdistetaan ohjelmassa useita erilaisia toimia. Tällaisia ryhmiä ovat luonnollisesti mm. juutalaisyhteisön jäsenet, muslimit sekä maahanmuuttajat.

Huoli, jonka Euroopan unionissa ilmi tullut yhä kasvava antisemitismi ja islaminvastaisuus on aiheuttanut, sai komission aiemmin vuonna 2003 järjestämään yhteistyössä Euroopan rasismin ja muukalaisvihan seurantakeskuksen kanssa sarjan pyöreän pöydän neuvotteluja antisemitismistä ja islaminvastaisuudesta.

Seurantakeskus on luonnollisesti se taho, jonka vastuulla on seurata Euroopan unionin sisällä tapahtuvia rasistisia ja muukalaisvihamielisiä tapauksia. Seurantakeskus on parhaillaan valmistelemassa tutkimusta antisemitismistä Euroopan unionissa. Se aikoo julkaista tutkimuksen vuoden 2004 ensimmäisellä neljänneksellä.

Rasismin ja muukalaisvihan torjunnassa tärkeitä välineitä ovat toisaalta myös asianmukaiset rikoslakiin perustuvat toimenpiteet. Rankaisevuuden lisäksi niillä on myös varoittava vaikutus, minkä tärkeyttä ei voi väheksyä. Tähän liittyen komissio esitti marraskuussa 2001 ehdotuksen neuvoston puitepäätökseksi rasismin ja muukalaisvihan vastaisesta toiminnasta (2).

Ehdotetulla puitepäätöksellä on kaksi tavoitetta:

1. toisaalta sillä halutaan varmistaa, että rasismi ja muukalaisviha ovat kaikissa jäsenvaltioissa rikosoikeudellisesti rangaistavia tehokkain, oikeasuhteisin ja varoittavin rangaistuksin, jotka voivat vakavissa tapauksissa johtaa rikoksen johdosta tapahtuvaan luovuttamiseen, ja

2. toisaalta sillä pyritään edistämään ja kannustamaan oikeudellista yhteistyötä mahdollisia esteitä poistamalla.

Edellyttäen, että tämä väline hyväksytään ja otetaan käyttöön kansallisissa lainsäädännöissä, sitä voidaan luonnollisesti soveltaa sellaisiin luonnollisiin ja oikeushenkilöihin, jotka harjoittavat rikollista käyttäytymistä — riippumatta siitä, kuuluvatko he johonkin tiettyyn väestöryhmään vai eivät.

(1) 2000/750/EY: Neuvoston päätös, tehty 27 päivänä marraskuuta 2000, EYVL L 303, 2.12.2000.

(2) EYVL C 75 E, 26.3.2002.